പ്രാഥമിക കൃത്യങ്ങള് നിര്വഹിക്കാന് പോലും വഴിയില്ല . എടത്വ വീട്ടില് നിന്നിറങ്ങിയപ്പോഴാണ് അവസാനമായി ശുചിമുറിയില് പോയത്.പ്രാഥമിക ആവശ്യങ്ങള് പോലും നടക്കാത്ത ആവസ്ഥായാണ് .കോവിഡിനെക്കുറിച്ചുളള ഏറ്റവും പുതിയ അപ്ഡേറ്റുകള് ഇവിടെ വായിക്കൂ സ്കൂളിലെ ശുചിമുറികള് മുങ്ങിപ്പോയി. സ്ത്രീകളും പുരുഷന്മാരുമടക്കം ജനങ്ങള് കൂട്ടമായി നില്ക്കുന്നതിനാല് എവിടെ പോകാനാണ് ഞങ്ങള്? എങ്ങനെയെങ്കിലും ഇരുട്ടായാല് മതിയായിരുന്നു ഈ സങ്കടം ആര്ക്ക് മനസ്സിലാവും . തലവടി ഗവ.വൊക്കേഷനല് ഹയര്സെക്കന്ഡറി സ്കൂളില് തുടങ്ങിയ ദുരിതാശ്വാസ ക്യാംപില് എത്തിയ നാല്പതുകാരി ദുരിതം വിവരിച്ചു. ജീവന് രക്ഷിക്കാനുള്ള നൊട്ടോട്ടത്തിനിടെ കയ്യില് കിട്ടിയവ വാരിയെടുത്ത് പ്രതീക്ഷയുടെ കരതേടി പാഞ്ഞെത്തിയവരാണ് ക്യാംപുകളില് കഴിയുന്നത്. ഒരു വയസ്സുകാരനും എണ്പത്താറുകാരിയും അടക്കമുള്ള ജനങ്ങള് ഒരു കൂരയ്ക്കു കീഴില് ഒരു നേരത്തെ ഭക്ഷണത്തിനായി കാത്തുനില്ക്കുന്നു. പലരുടെയും വീടുകള് മുങ്ങിക്കഴിഞ്ഞു. പലരുടെയും കണ്ണുകളിലൂടെ നോവ് ഒഴുകിപ്പരക്കുന്നു.സ്കൂളുകളില് സംഘടിപ്പിക്കുന്ന ദുരിതാശ്വാസ ക്യാംപുകളില് എല്ലാ റൂമിലും 3 വീട്ടുകാരെ വീതമാണു പാര്പ്പിക്കുന്നത്. അവിടേക്ക് വെള്ളവും വെളിച്ചവും ഇനിയും എത്തിയിട്ടില്ല. ശുദ്ധജലത്തിനായി സമീപത്തെ ടാപ്പുകളിലേക്ക് പാഞ്ഞാലും നിരാശയാണു ഫലം. വെളിച്ചത്തിന് മെഴുകുതിരികള് മാത്രമാണ് ഏക ആശ്രയം. ചെളിവെള്ളത്തിലാണ് അലക്കും കുളിയും. പുഴക്കരയിലെ കുളിക്കു രാത്രിയുടെ മറ തേടി കാത്തിരിക്കുകയാണു സ്ത്രീകള്. കോവിഡ് പേടിയുള്ളതിനാല് ഒഴുകിപ്പോയ മാസ്ക്കുകള്ക്ക് പകരം നനഞ്ഞൊട്ടുന്ന തോര്ത്താണ് പലരും ധരിച്ചിരിക്കുന്നത്. ഭക്ഷണത്തിനായും ബുദ്ധിമുട്ടുന്നുണ്ടെന്ന് തലവടി ക്യാംപിലുള്ളവര് പറയുന്നു. അടിസ്ഥാന സൗകര്യങ്ങള് എത്രയും വേഗം എത്തിക്കണമെന്നാണ് ഇവരുടെ ആവശ്യം. സാനിറ്ററി നാപ്കിന് അടിയന്തര ആവശ്യം ക്യാംപുകളിലെ പെണ്കുട്ടികളുടെയും സ്തീകളുടെയും അവസ്ഥ ദുരിതം നിറഞ്ഞതാണ്. ആര്ത്തവദിനമാണ്. സകലതും നനഞ്ഞു. മരണപ്പാച്ചിലിനിടയില് അടിവസ്ത്രങ്ങള് എടുക്കാന് വിട്ടുപോയി. എന്തുചെയ്യണമെന്നറിയില്ല.. ഉപയോഗിച്ചവ കളയാനും മാര്ഗമില്ല പതിനേഴുകാരി വേദനയോടെ പറയുന്നു. ഭീഷണിയായി കോവിഡ് ചക്കുളത്തുകാവിലമ്മ ഓഡിറ്റോറിയത്തിലെ ക്യാംപില് 230 പേരാണ് നിലവില് എത്തിയിട്ടുള്ളത്. സാമൂഹിക അകലം പാലിക്കാന് ഇട്ടാവട്ടത്ത് എവിടെ സ്ഥലം എന്നതാണ് ആളുകളുടെ ചോദ്യം. കോവിഡ് ഭീഷണി നിലനില്ക്കുന്നതിനാല് ദുരിതാശ്വാസ ക്യാംപുകളില് ആളുകളുടെ എണ്ണം ക്രമീകരിക്കണമെന്ന മുന്നറിയിപ്പെല്ലാം മുന്നിലുണ്ടെങ്കിലും എങ്ങനെ നടപ്പാക്കുമെന്ന ആശങ്കയിലാണ് അധികൃതരും. ഗര്ഭസ്ഥശിശു മുതല് ഗുരുതരരോഗികള് വരെ 8മാസം ഗര്ഭിണിയായ സുജിത വെള്ളം ഉയര്ന്നതിനാല് നീന്തിയാണ് വീട്ടില്നിന്നു പുറത്തുകടന്നത്. പെട്ടന്നുള്ള വരവായതിനാല് പ്രസവത്തിനായി കരുതിയ തുണികളടക്കം ഒന്നും എടുക്കാനും കഴിഞ്ഞില്ല. ക്യാംപില് നിന്നു കിട്ടുന്നതു മാത്രമാണ് ഭക്ഷണം. തലവടി ആശുപത്രിയിലെ ഡോക്ടര് വിളിച്ച് പകര്ന്ന ധൈര്യമാണ് ആശ്രയം. തലേന്നാണ് തന്റെ കടിഞ്ഞൂല് കണ്മണിയുടെ തുണികള് വയ്ക്കാനായി പുതിയ അലമാര വാങ്ങിയത്. അതു കണ്ടു കൊതി തീര്ന്നിട്ടില്ല. തിരിച്ചെത്തുമ്ബോഴേക്കും എന്തെങ്കിലും മിച്ചമുണ്ടാകുമോയെന്ന് ദൈവത്തിനറിയാം. ചക്കുളത്തുകാവിലമ്മ ഓഡിറ്റോറിയത്തിലെ ക്യാംപില് കഴിയുന്ന സുജിത പറഞ്ഞു നിര്ത്തി.കാന്സറിനാല് വലഞ്ഞ് കീമോയില് അഭയം തേടുന്ന 82കാരി ഭാര്ഗവിയും ഹൃദയവാല്വിന് തടസ്സം വന്നതിനാല് ആന്ജിയോപ്ലാസ്റ്റി കഴിഞ്ഞ മകന് അശോകനും 43 ഇതേ ക്യാംപിന്റെ മൂലയില് ഒരുമിച്ചുണ്ട്.